Kannabis: werkskepper en groeigeleentheid
Ons kan net hoop die minister van gesondheid gee die bedryf behoorlik kans, skryf BRONWYN NORTJÉ want dit kan die ekonomie 'n geweldige hupstoot gee.
Dis nogal 'n treffende toneel. Reg oorkant die Kaapstad-Sentraalpolisiekantoor, in amperse hip Buitenkantstraat, is 'n splinternuwe winkelvenster met 'n prominente daggablaar. Dit lyk of die winkel, Goodleaf, 'n gelukslag gekry het.
Die regering het onlangs nuwe regulasies aangekondig wat dit wettig maak om preparate met kannabadiol-olie (KBD) in Suid-Afrika te verkoop. Die winkel kan sy deure oopmaak met veel meer op die rakke as net 'n handvol velrome en dagga-verwante toebehore.
"Tot nou toe was die regulasie van dagga 'n grys gebied, maar daar was 'n groot toename in die belangstelling in en normalisering van die gebruik van KBD-olie," sê Jonni Katz, uitvoerende hoof van Goodleaf...